Súradnice: 50°37′5″S 14°42′24″V﻿ / ﻿50,61806°S 14,70667°V﻿ / 50.61806; 14.70667

**Hradčany** (do roku 1948 nem.  *Kummer* alebo *Kummer am See*) je obnovená dedina, časť mesta Ralsko v okrese Česká Lípa. Leží asi 7,5 km na západoseverozápad od Kuřívody a zhruba 4 km južne od Mimone v bývalom vojenskom výcvikovom priestore Ralsko, na bývalej kupeckej ceste z Mnichovho Hradišťa do Českej Lípy. Väčšina sídla tiež leží v CHKO Kokořínsko-Máchův kraj. Je tu evidovaných 58 adries. Trvalo tu v roku 2011 žilo 147 obyvateľov. V tesnom susedstve obce sa nachádza Letisko Hradčany, rozlohou jedno z najväčších v strednej Európe.

Ďalšie informácie
-----------------

Hradčany ležia v katastrálnom území **Hradčany nad Ploučnicí** o rozlohe 25,13 km². V tomto katastrálnom území leží aj západná časť susednej dediny Ploužnice, zvaná *Hradčany-sídlisko*. Pôvodné katastrálne územie bolo *Hradčany* a malo asi o štvrtinu menšiu rozlohu. Cez Hradčany prechádza cesta II/270.

Obcou preteká Hradčanský potok, ktorý napája sústavu rybníkov - posledný z nich, Hradčanský, sa nachádza v obci. V blízkosti preteká meandrujúca Ploučnice a južne sa dvíhajú Hradčanské stěny (Hradčanská pahorkatina).

História dediny
---------------

Hradčany sú najmladšou časťou mesta Ralsko. Vznikli v roku 1711 v súvislosti s rozvojom drevospracujúceho priemyslu v tomto kraji. Na začiatku 20. storočia sa stali obľúbeným turistickým letoviskom vďaka miestnym rybníkom a neďalekým pieskovcovým Hradčanským stenám. Obľuba stúpla po postavení cesty z Mimone na Doksy v roku 1909.
Roku 1921 tu žilo 370 obyvateľov, z ktorých bolo 361 nemeckej národnosti. Pri Hradčanskom rybníku bola veľká pláž s plavárňou, 6 hotelov, penzióny, vily a reštaurácie.

Vojsko v Hradčanoch
-------------------

Vojenský priestor tu vznikol po odstúpení Sudet nacistickému Nemecku v roku 1938. Wehrmacht zabral oblasť medzi Českou Lípou, Strážou pod Ralskom a Mnichovým Hradiskom, ktorá mala rozlohu vyše 250 km². Na jar 1945 vzniklo v tesnom susedstve obce vojenské letisko, ktoré bolo vzápätí po svojom dokončení poničené americkým náletom.

Medzi rokmi 1968-1991 pôsobila v celom VVP Ralsko sovietska armáda. Tá v 80. rokoch 20. storočia pôvodné letisko významne rozšírila na celkovú dĺžku 2,7 km a šírku 90 m.

V obci sa zachovala väčšina domov vďaka tomu, že obce ako takej sa nedotkol deštruktívny výcvik vojsk. V blízkosti letiska bol v prevádzke tankodrom. Najväčšia škoda, ktorá Hradčany postihla, bola zmena ich charakteru a funkcie. V dobe vojenského priestoru boli v obci ubytovaní zamestnanci vojenských lesov a vojenskej správy. Po jeho zrušení sa Hradčany otvorili civilnému obyvateľstvu.

Vojenské letisko pri Hradčanoch je od roku 1991 čiastočne používané na športové účely, natáčali sa tu tiež filmy Tmavomodrý svet a Stalingrad. V roku 1999 sa na Hradčanskom letisku uskutočnil 6. ročník tanečného festivalu CzechTek.

Súčasnosť
---------

V súčasnosti trvá zameranie miestnych obyvateľov na drevospracujúci priemysel a turistiku. Vedľa Hradčanského rybníka sa nachádza informačné centrum Vojenských lesov a majetkov ČR, š.p. (Budova bývalej hájovne). Expozícia je zameraná na históriu územia bývalého Vojenského výcvikového priestoru Ralsko, históriu i súčasnosť lesníctva v tejto oblasti, poľovníctva, prírodným podmienkam, geologickým zaujímavostiam, flóre a faune, ochrane prírody a možnostiam turistického vyžitia oblasti. Neďaleko od informačného centra je umiestnený Lesní koutek Ralsko - stanica pre handicapovaných živočíchov. Od strediska je vedený 3,5 km dlhý Naučný chodník Jeřáb a tri rôzne dlhé turistické okruhy (červený, modrý, zelený).

V obci bola v roku 2012 obnovená a zmodernizovaná čistička odpadových vôd nákladom 100 miliónov korún, v rámci dotovaného projektu *Čistá Ploučnice* realizovanom Severočeskou vodárenskou spoločnosťou. V tunajšej čističke sa budú časom spracovávať odpadové vody z Mimone, Brniště, Petrovic a Hvězdova.

Chránené územia
---------------

Na katastroch obcí Hradčany a Doksy je od roku 1933 chránená lokalita Břehyně-Pecopala, ktorá je teraz zapísaná medzi národné prírodné rezervácie. Ďalej sú tu prírodná rezervácia Hradčanské rybníky a prírodná pamiatka Meandry Ploučnice u Mimoně.

Fotogaléria
-----------

* Centrum sídla Ralsko-HradčanyCentrum sídla Ralsko-Hradčany
* Infocentrum Vojenských lesov a majetkov, s. p.Infocentrum Vojenských lesov a majetkov, s. p.
* Obchod a autobusová zastávkaObchod a autobusová zastávka
* Hotel PlážHotel Pláž
* Centrum pre handicapovaných živočíchovCentrum pre handicapovaných živočíchov
* Hangáry na miestnom bývalom letiskuHangáry na miestnom bývalom letisku

Referencie
----------

1. ↑  Ministerstvo vnútra ČR. *Adresy v České republice* [online]. 2016-02-01, [cit. 2016-02-01]. Dostupné online. (po česky)
2. ↑  Český štatistický úrad. *Sčítání lidu, domů a bytů 2011* [online]. 2011-03-26, [cit. 2015-08-20]. Dostupné online.
3. ↑  Územně identifikační registr ČR. *Katastrální území Hradčany nad Ploučnicí* [online]. 2013-01-01, [cit. 2016-02-01]. Dostupné online. (po česky)
4. ↑  Ústřední archiv zeměměřictví a katastru ČÚZK. *Stabilní katastr – indikační skici a císařské otisky* [online]. [Cit. 2016-02-01]. Dostupné online. (po česky)
5. 1 2 3   *Hradčany – Kummer* [online]. www.zanikleralsko.cz, [cit. 2016-06-01]. Dostupné online.
6. ↑  AUTORSKÝ KOLEKTÍV. *Probouzející se Ralsko*. Ralsko : Sdružení Náhlov, 2005. Kapitola Vesnice zaniklé a současné, s. 7.
7. ↑   *Hradčany – Kummer* [online]. www.zanikleobce.cz, [cit. 2016-06-01]. Dostupné online.
8. ↑   *Výlet do bývalého VVP Ralsko na letiště Hradčany* [online]. lllenka.wz.cz/v\_ralsko.htm, [cit. 2016-06-01]. Dostupné online.
9. ↑   *Informační centrum VLS Hradčany* [online]. [Cit. 2016-06-01]. Dostupné online.
10. ↑  ev1. *Čistička v Hradčanech čistí více a lépe*. [s.l.] : [s.n.], 2012. S. 8.
11. ↑  MODRÝ ING. PHD, Martin; SÝKOROVÁ RNDR, Jarmila. *Maloplošná chráněná území Libereckého kraje*. Liberec : Liberecký kraj, referát ŽP a zemědělství, 2004. S. 30+32.

Iné projekty
------------

Commons
* Spolupracuj na Commons Commons ponúka multimediálne súbory na tému **Hradčany (Ralsko)**

Externé odkazy
--------------

* Katastrálna mapa katastra Hradčany na webe ČÚZK

| Mesto Ralsko - časti |
| --- |
| Boreček • Horní Krupá • Hradčany • Hvězdov • Jabloneček • Kuřívody • Náhlov • Ploužnice • Svébořice |

Zdroj
-----

*Tento článok je čiastočný alebo úplný preklad článku Hradčany (Ralsko) na českej Wikipédii.*